รองนายกรัฐมนตรี ยืนยัน ยังไม่พบความเคลื่อนไหวทางการเมือง กรณีศาลเตรียมตัดสินคดียุบพรรคอนาคตใหม่ พร้อมกำชับฝ่ายความมั่นคงดูแลความสงบเรียบร้อย หลังศาลวินิจฉัย ชี้ต้องปฎิบัติตามคำสั่งศาล
พล.อ.ประวิตร วงษ์สุวรรณ รองนายกรัฐมนตรี กล่าวถึงกรณีที่ศาลรัฐธรรมนูญจะตัดสินคดียุบพรรคอนาคตใหม่วันพรุ่งนี้(21 ก.พ.63) ว่าขณะนี้ยังไม่มีรายงานสถานการณ์ความเคลื่อนไหวทางการเมือง แต่รัฐบาลได้เตรียมมาตรการดูแลความสงบรียบร้อยไว้แล้ว ขณะเดียวกันไม่ทราบว่าหลังศาลมีคำตัดสินจะมีความเคลื่อนไหวหรือไม่ ต้องไปถามผู้ที่เกี่ยวข้อง โดยไม่ได้กังวล เพราะทุกคนต้องปฏิบัติตามคำสั่งศาล        พล.อ.ประวิตร ยังกล่าวถึงกรณีที่ฝ่ายค้าน ระบุว่า มีบุคคลผมทรงสั้นที่แต่งกายคล้ายทหารนอกเครื่องแบบ ไปกดดันหัวคะแนนของผู้สมัครพรรคเพื่อไทยในการลงพื้นที่หาเสียงเลือกตั้งซ่อมส.ส.กำแพงเพชรเขต2 ว่า ไม่ทราบ และตนเองไม่เกี่ยวข้อง ซึ่งเรื่องการเลือกตั้งซ่อมทางพรรคก็ดำเนินการอยู่